Video: Padtoets: Mitsubishi Pajero Legend II SWB | Maroela Media
Mitsubishi Pajero Legend II SWB (Foto: Mitsubishi)
Die motor-wêreld is opgedeel in 'n paar verskillende genres. Een van hierdie genres is gewone werkesels vir alledaagse gebruik, wat bedoel is om altyd net betroubaar te wees. Hulle raak amper nooit aan mens se hartsnare nie, maar hulle dien hul doel.
Dan kry mens warm luikrûe, wat ook betroubaar is, maar vinnig genoeg om jou broek aan die brand te steek. Hulle tokkel die hartsnare. Dan is daar sport- en super-motors. Dié vuurvreters kan selfs mense wat nie van motors hou nie, se hartsnare laat sing, maar hulle is onprakties en onbetroubaar. Dan kry jy 'n klein nismark: die regte, egte 4×4. Hierdie voertuie moet nie verwar word met moderne softroaders nie.
Om 'n ware 4×4 te wees, is 'n kortasafstand en laestrek gewoonlik 'n vereiste. Ek hou baie daarvan om in die bos te gaan speel. Toe die nuwe Pajero Legend II SWB by die kantoor opdaag, het ek en Kobus, Maroela Media se rekenaarfoendi, 'n plan beraam om Groenkloof se 4×4-hindernisbaan te besoek. Gelukkig is dit reg langs die kantoor en toe 'n kragonderbreking die kantoor in die donker dompel, het ons van die geleentheid gebruik gemaak en weggeglip.
Die Pajero is al sedert 2007 in Suid-Afrika beskikbaar in sy huidige vorm. Die Legend II is die nuutste opknapping. Dit 'n paar bykomstighede, soos 'n swaardiensbeskermingplaat onder die enjin en ratkas en rotsglyers. Yokohama Geolander-dubbeldoelbande van 265/65/17 maak die ritgehalte in die SWB lekker verfynd. 'n Bosal-swaardienssleepstang is ook standaard op die Legend II en 'n chroom nerfstamper rond dit mooi af.
Die binneruim van die Pajero wys egter sy ouderdom. Dis glad nie lelik nie, maar teen hierdie prys verwag ek beter afwerkings. Die bougehalte is nie 'n probleem nie en al die funksionaliteit wat jy nodig het is daar en nog meer. Verhitte sitplekke, 'n panoramiese sondak, leerbekleedsel, elektries-verstelbare voorstiplekke en 'n lekker klankstelsel is alles standaard op die Legend II SWB. Swaardiensrubbermatte, met 'n Legend II embleem op, beskerm die matte teen nat, modderige voete en is 'n doeltreffende bykomstigheid. 'n Funksie wat ek wel na verlang het, is 'n reikverstelbare stuurwiel. Verder is die Pajero heeltemal gemaklik en met sy talle speelgoed, luuks.
Die 3.2 liter viersilinderdieselenjin in die Pajero is baie sterk. 140kW en 441Nm, saam met 'n 5-spoed outomatiese ratkas, maak die Pajero 'n aangename ryding. As jy egter haastig raak, is hierdie Pajero dors, BAIE dors. Op die gekombineerde siklus het ons omtrent 12.8l/100km gehandhaaf. Die Pajero is ook nog toegerus met 'n viskeuse-koppelaar op sy verkoeler. As dit soms klink asof die Pajero probeer opstyg, is dit net die waaier wat inskop om alles af te koel. Die Pajero SWB gedra homself heel goed op die pad. Die klankdigtheid is heel goed en die vering sag. Daar is taamlik bakrol, maar mens moet onthou die Pajero is gebou vir veldryvermoë.
Die Pajero het 'n ongeëwenaarde 12 Dakar-oorwinnings onder sy belt. Dit wys mens waar die Pajero se DNS vandaan kom. Die Pajero kan klim en klouter soos min. Ek is nie 'n verskriklik ervare 4×4-foendi nie, maar die Pajero het dit regtig maklik gemaak. Die Groenkloof 4×4-hindernisbaan is nie vreeslik gevorderd nie, maar tog was die een hindernis 'n redelike uitdaging.
Die Pajero het net een mededinger in die vorm van die Jeep Wrangler. Die Wrangler is wel ook puik as die paadjies rof raak, maar is nie vir my so goed soos die Pajero nie. Die Pajero is 'n gemakliker, meer afgeronde pakket as die Wrangler en sy 4×4-vernuf is merkwaardig. Om op te som, sou ek sê die tannies wat 'n Pajero SWB wil hê om in die dorp rond te rits, maak 'n fout. Hoewel hy mooi genoeg is om in enige omgewing te pas, het die Pajero 'n reuse kassie vol truuks wat nooit in die dorp benut sal word nie. Hierdie speelding is duur, maar as jy daarvan hou om die teerpad te verlaat, is dit regtig 'n goeie opsie.
Pajero SWB GLS 140kW/ 441Nm 10.1l/100km R689 900
Pajero SWB Legend II 140kW/ 441Nm 10.1l/100km R719 900
Pajero LWB GLS 140kW/ 441Nm 10.1l/100km R769 900
Pajero LWB Exceed 140kW/ 441Nm 10.1l/100km R789 900
Pajero LWB Legend II 140kW/ 441Nm 10.1l/100km R819 900
Die reeks word gedek deur 'n 3 jaar/ 100 000km waarborg en 5 jaar/ 100 000km omvattende instandhoudingsplan.
So lyk die mededinger:
Jeep Wrangler 3.6 Rubicon 209kW/ 347Nm 11.6l/100km 3 jaar/ 100 000km waarborg
3 jaar/ 100 000km omvattende instandhoudingsplan R618 900
R819 000??? !! WAT DE HEL??
Wat rook die mense? Dan moet dit teen n superieure voertuig soos die Fortuner meeding wat LIGJARE goedkoper is!!
Kyk , ek werk vir Jaguar/Land Rover and die die arme sotte spandeer ook dubbel soveel geld aan rubbish omdat hulle dink die ding is beter as ander rygoed.
Die Pajero is mooi , alle erkenning…maar dis g'n Legend nie…ek sal dalk R400 000 opdok as ek moet. Ek hoor goeie goed van Pajero's en dink dis n goeie voertuig vir die regte mens , maar dis nie naastenby die geld werd nie. Gladnie…